Minčs

Minčs (angļu: The Minch; skotu gēlu: A' Mhaoil) ir jūras šaurums Apvienotās Karalistes ziemeļrietumos starp Ārējām Hebridu salām rietumos un Skotijas krastu un Skajas salu austrumos. Savieno Hebridu jūru dienvidos ar Atlantijas okeānu ziemeļos. Šaurāko 23 km plato Minča dienviddaļu starp Skaju austrumos un Herisu un Nortuistu rietumos dēvē par Litlminču (Little Minch, An Cuan Canach), bet līdz 70 km plato ziemeļdaļu reizēm dēvē par Nortminču vai Ziemeļminču (The North Minch). Senākos laikos vikingi Minču dēvēja par Skotijas šaurumu (Skotlandsfjörð). Starptautiskā hidrogrāfijas organizācija Minču šaurumus pieskaita tā dēvētajai Skotijas Rietumkrasta iekšējai jūrai. Šaurumā ievērojama kuģu satiksme — mēnesī tiek pārvadāts ap 2,5 miljoniem tonnu kravu; šaurumu šķērso vairākas prāmju līnijas. Lielākās pilsētas šauruma krastos ir Stornoveja Ārējās Hebridu salās un Alapūla Skotijas krastā. 2010. gada jūnijā peldēšanas instruktore Eilida Makdonalda kļuva par pirmo cilvēku, kas peldus šķērsojis Minča šaurumu. 15 jūdzes no Voternišpointas Skajā uz Rodelu Herisā viņa paveica 9,5 stundu laikā. Atsauces Ārējās saites Vikikrātuvē par šo tēmu ir pieejami multivides faili. Skatīt: Minčs. Encyclopædia Britannica raksts (angliski)